ธปท.วางระบบ ชำระเงินไฮเทค รับมือเปิดเออีซี
ธปท.เตรียมวางระบบชำระเงินทางอิเล็กทรอนิกส์ เพื่อรองรับการเชื่อโยงกับเออีซีในปี 2558 เน้นการเข้าถึงได้ง่าย มีต้นทุนที่เหมาะสม
3 ก.ค. 2555

ธปท.เตรียมวางระบบชำระเงินทางอิเล็กทรอนิกส์ เพื่อรองรับการเชื่อโยงกับเออีซีในปี 2558 เน้นการเข้าถึงได้ง่าย มีต้นทุนที่เหมาะสม 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การรวมตัวของประชาคมเศรษฐกิจอาเซียน (AEC) ในปี 2558 นี้ ธปท.มีนโยบายที่จะพัฒนาการให้บริการการชำระเงินทางอิเล็กทรอนิกส์ของประเทศ ให้ตรงตามความต้องการของผู้บริโภคเข้าถึงได้ง่าย ในต้นทุนที่เหมาะสมและมีความมั่นใจในความปลอดภัยมากขึ้น โดยจะทำควบคู่ไปกับการพัฒนาระบบและโครงสร้างพื้นฐานด้านระบบการชำระเงินต่างๆ เพื่อให้เป็นไปตามมาตรฐานกลางที่จะใช้ในกลุ่มประเทศอาเซียน
นายประสาร กล่าวว่า หลังเปิดใช้งานระบบการหักบัญชีเช็คด้วยภาพเช็คและระบบการจัดเก็บภาพเช็ค (ICAS) ในเขตกรุงเทพมหานครและปริมณฑล ในช่วง 5 เดือนที่ผ่านมา พบว่าไม่มีปัญหาและสถาบันการเงินมีเชื่อมั่นมากขึ้น รวมทั้ง ธปท.มีเป้าหมายที่จะขยายระบบ ICAS ไปทั่วประเทศ เพื่อลดระยะเวลาการจัดเก็บเช็คข้ามจังหวัด จากเคยใช้เวลา 3-5 วันทำการ เหลือเพียง 1 วันทำการ เป็นการสนับสนุนให้การเกิดหมุนเวียนของเงินในระบบเพื่อกิจกรรมทางเศรษฐกิจเป็นไปอย่างรวดเร็ว ปลอดภัย และน่าเชื่อถือ
บทบาทของ ธปท.ต่อไปจะเน้นการพัฒนาระบบการชำระเงินทางอิเล็กทรอนิกส์ เพื่อทดแทนการใช้เงินสด ส่งเสริมการใช้บัตรเดบิตแทนเงินสด